Breska Rowland-fjölskyldan , sem keypti rekstur Kaupþings í Lúxemborg og breytti nafninu í Banque Havilland , er einn þeirra erlendu aðila sem eignast hlut í nýjum MP banka , samkvæmt heimildum Viðskiptablaðsins og greint var frá í síðasta tölublaði . David Rowland er 66 ára og býr á aflandseyjunni Guernsey . Hann efnaðist gríðarlega á fasteignaviðskiptum í gegnum fyrirtæki sitt Fordham . Hann hefur allt frá sjöunda áratug síðustu aldar verið virkur í bresku viðskiptalífi . Á Íslandi er hann líkast til þekktastur fyrir að hafa ásamt syni sínum Jonathan , í gegnum fjárfestingarfélag þeirra Blackfish Capital , keypt Kaupþing í Lúxemborg eftir að hann féll og endurnefnt hann Banque Havilland . David Rowland er einnig á meðal stærstu fjárhagslegu bakhjarla breska Íhaldsflokksins og var valinn til að verða gjaldkeri flokksins í fyrra . Hann hætti þó við að taka við því hlutverki eftir að The Daily Mail skrifaði fjölda greina um viðskiptahætti hans .